OB se bevoegdheid onder die vergrootglasBusisiwe Mkhwebane, openbare beskermer (Foto: ANA) Busisiwe Mkhwebane, die openbare beskermer (OB), sal volgende week voor die parlement se portefeuljekomitee vir justisie gedaag word voordat LP’s sal besluit of ŉ ondersoek van stapel gestuur gaan word na haar bevoegdheid om haar amp te beklee. Mkhwebane het Woensdag versuim om op te daag vir ŉ vergadering met die komitee weens ŉ familieverwante noodgeval. LP’s sal egter volgende week ŉ volledige verduideliking van haar verwag oor die rede vir haar afwesigheid. Die OB sal ook vrae moet beantwoord oor haar versuim om die werk aan ander beamptes te delegeer om antwoorde te verskaf oor bewerings dat sy aanstellings in haar kantoor gemaak het wat nie ooreenstem met die bepalings van die Wet op Openbare Finansiële Bestuur nie. ŉ Brief wat John Steenhuisen, die DA se hoofsweep, aan die speaker van die nasionale vergadering geskryf het, is Woensdag aan komiteelede uitgedeel. LP’s sal moet besluit of ŉ ondersoek na Mkhwebane se bevoegdheid om haar amp te beklee begin moet word nadat verskeie klagtes geopper is dat Mkhwebane nie haar mandaat begryp nie. Mathole Motshekga, voorsitter van die portefeuljekomitee, het voorgestel dat ŉ bespreking oor die moontlike ondersoek op ys geplaas word totdat Mkhwebane die geleentheid gegun is om haar kant van die saak te stel. “Voor jy oordeel, moet jy die ander kant van die saak aanhoor. Dit is ŉ duidelike wet en ons moet in dié opsig self die reg respekteer. Ons kan nie ŉ besluit neem wat enigiemand kan benadeel totdat ons daardie persoon se kant van die saak gehoor het nie. Daarom is hierdie komitee, na my mening, nie gepas om die saak te hanteer nie,” het hy gesê. Mkhwebane sal nou gevra word om eers te reageer op oproepe dat ŉ ondersoek na haar bevoegdheid gedoen word voordat LP’s sal besluit oor die pad vorentoe. Sedert Mkhwebane in 2016 by haar voorganger oorgeneem het, het sy al verskeie kere onder skerp kritiek deurgeloop. Verlede jaar het ŉ hooggeregshof haar beslissing dat die parlement die Grondwet moet wysig om veranderinge aan die mandaat van die Reserwebank te maak ter syde gestel. Dié beslissing is gemaak in ŉ verslag waarin die OB ook bevind het dat R1,125 miljard van Absa Bank verhaal moet word vir ŉ finansiële reddingsboei uit die apartheidsera wat aan Bankorp toegestaan is. Bankorp is later deur Absa oorgekoop. Mkhwebane is daarvan beskuldig dat sy buite haar magte optree. Sy is ook al daarvan beskuldig dat sy politici beskerm toe sy die omstrede Vrede-suiwelaanlegprojek ondersoek het. Daar word beweer dat miljoene rande belastinggeld aan die projek gegee is om opkomende boere te bevoordeel, maar die geld is na bewering herlei na die Gupta-familie en hul sakevennote.